นายแบงก์มั่นใจเงินเยนอ่อนค่าส่งออกไทยได้ดี
นายแบงก์มั่นใจค่าเงินเยนอ่อนค่าแน่ ส่งผลดีต่อการส่งออก การท่องเที่ยวที่คนญี่ปุ่นเข้ามาไม่น้อยกว่า 1 ล้านคน
18 ธ.ค. 2555

นายแบงก์มั่นใจค่าเงินเยนอ่อนค่าแน่ ส่งผลดีต่อการส่งออก การท่องเที่ยวที่คนญี่ปุ่นเข้ามาไม่น้อยกว่า 1 ล้านคน
นายธนวัฒน์ รื่นบันเทิง นักเศรษฐ ศาสตร์ทิสโก้ กล่าวว่า หลังจากพรรคแอลดีพีชนะการเลือกตั้ง จะส่งผลกดดันให้การดำเนินนโยบายทางการเงินธนาคารกลางญี่ปุ่น ปล่อยให้ค่าเงินเยนอ่อนลง และปล่อยให้เงินเฟ้อสูง ให้คนใช้จ่ายมากขึ้น เพื่อให้เศรษฐกิจขยายตัวตามมา ดังนั้นจึงมีการเข้าไล่ซื้อพันธบัตรให้มากที่สุด
“ผลที่ตามมาถ้าทำได้สำเร็จ เศรษฐกิจญี่ปุ่นดีขึ้น ค่าเงินเยนอ่อนลง จะส่งผลดีต่อการส่งออกของไทย และนักท่องเที่ยวญี่ปุ่นเข้ามาเที่ยวไทยมากขึ้น” นายธนวัฒน์ กล่าว
นอกจากนี้ การส่งออกไปญี่ปุ่นจะดีขึ้น ได้แก่ ชิ้นส่วนอิเล็กทรอนิกส์ ยางพารา และเชื่อว่านักท่องเที่ยวญี่ปุ่นจะเดินทางมาในประเทศไทยในปีหน้าจะเข้ามาไม่น้อยกว่า 1 ล้านคน
อย่างไรก็ตาม ผลของค่าเงินเยนอ่อนค่าลง จะทำให้ค่าเงินบาทแข็ง แต่ไม่มาก เพราะญี่ปุ่นก็คงไม่ให้ค่าเงินเยนอ่อนค่าลงมากนัก
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวถึงกรณีการเปลี่ยนแปลงรัฐบาลของญี่ปุ่น ว่า จะทำให้ค่าเงินเยนอ่อนค่าลง แต่ยังไม่สามารถระบุได้ว่าจะส่งผลให้ค่าเงินเอเชีย รวมถึงเงินบาทเทียบกับค่าเงินเหรียญสหรัฐจะอ่อนค่าลงตามหรือไม่ เพราะเงินเยนถือเป็นเงินสกุลหลักที่นักลงทุนยังมองว่าเป็นสกุลที่ปลอดภัย ซึ่งเมื่อโลกมีความเสี่ยง เงินก็จะไหลกลับเข้าไปลงทุนในญี่ปุ่น 
อย่างไรก็ตาม คาดว่านโยบายการผ่อนคลายเชิงปริมาณ (คิวอี) ของสหรัฐ และนโยบายกระตุ้นเศรษฐกิจญี่ปุ่นผ่านการอัดฉีดเงินอีกครั้งของรัฐบาลใหม่ จะทำให้เงินไหลเข้ามาในภูมิภาคเอเชียมากขึ้น